漫塘名陳內機小齋曰能止
作者：釋居簡
朝代：宋

paragraphs: 莫闚殽與函，峭絕青錯磨。
可無濟勝具，振衣披峩峩。
更復游呂梁，虎眼漩作渦。
堂堂濟深涉，如此忠信何。
游子聽我語，審聽毋媕婀。
通都橫九逵，平平非仄頗。
並駕方崢嶸，輻輳相駢羅。
嗜進弗知了，十步九跌蹉。
何如反吾轅，自少不自多。
怡然事天全，盎然毓天和。
倦翼安故林，歸雲仍中阿。
曉猿時自吟，好鳥時自歌。
凉樹坐茂密，醉石眠坡陁。
何須鶉奔奔，靜勝超凡科。